Diari Oficial de la Generalitat Valenciana


Sumari del DOGV 6262, del 07-05-2010 (2010/5162)

RESOLUCIÓ de 5 de maig de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Generalitat, la Secretaria d'Estat de la Seguretat Social, l'Institut Nacional de la Seguretat Social, la Tresoreria General de la Seguretat Social i l'Institut Social de la Marina per a impulsar i promoure accions en l'àmbit escolar que fomenten entre xiquets i jóvens el coneixement del sistema públic de la Seguretat Social.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6262

Data del DOGV
:   07-05-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/5162


Data del document
:   05-05-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Educació
    * seguretat social
    * política educativa
    * cooperació administrativa
    * administració central

RESOLUCIÓ de 5 de maig de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Generalitat, la Secretaria d'Estat de la Seguretat Social, l'Institut Nacional de la Seguretat Social, la Tresoreria General de la Seguretat Social i l'Institut Social de la Marina per a impulsar i promoure accions en l'àmbit escolar que fomenten entre xiquets i jóvens el coneixement del sistema públic de la Seguretat Social. [2010/5162]  
La Generalitat, la Secretaria d'Estat de la Seguretat Social, l'Institut Nacional de la Seguretat Social, la Tresoreria General de la Seguretat Social i l'Institut Social de la Marina han subscrit, després de la tramitació prèvia reglamentària, el 17 de febrer de 2010, el conveni de col·laboració per a impulsar i promoure accions en l'àmbit escolar que fomenten entre xiquets i jóvens el coneixement del sistema públic de la Seguretat Social.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i la clàusula novena del propi conveni, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0604/2010, i que figura com a annex d'esta resolució.  
Valencia, 5 de maig de 2010.- El director general del Secretariat del Consell: Ángel Mompó Romero.  
Conveni de col·laboració entre la Generalitat Valenciana, la Secretaria d'Estat de la Seguretat Social, l'Institut Nacional de la Seguretat Social, la Tresoreria General de la Seguretat Social i l'Institut Social de la Marina per a impulsar i promoure accions en l'àmbit escolar que fomenten entre xiquets i jóvens el coneixement del sistema públic de la Seguretat Social  
València, 17 de febrer de 2010   
Reunits  
D'una part, el secretari d'Estat de la Seguretat Social, els directors generals de les Entitats Gestores i Servici Comú de la Seguretat Social radicades en l'àmbit territorial del conveni marc (INSS, TGSS i ISM),  
I, d'una altra part, el conseller d'Educació, en nom i representació de la Generalitat, autoritzat per a la firma del present conveni de col·laboració per acord del Consell de 5 de febrer de 2010.  
Intervenen  
Els senyors, Octavio J. Granado Martínez, Fidel Ferreras Alonso, Javier Aibar Bernad, i Pilar López-Rioboo Ansorena, en nom i representació, respectivament de la Secretària d'Estat de la Seguretat Social, de l'Institut Nacional de la Seguretat Social, de la Tresoreria General de la Seguretat Social i de l'Institut Social de la Marina, fent ús de les facultats que els conferixen els articles 57.1.a, 59.1, 63.1 i disposició addicional denovena, totes estes del Reial Decret Legislatiu 1/1994, de 20 de juny, pel qual s'aprova el Text Refós de la Llei General de la Seguretat Social; Orde TIN/1965/2009, de 17 de juliol, per la qual s'aprova la delegació de l'exercici de competències en els òrgans administratius del Ministeri de Treball i Immigració i disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
I, d'una altra, Alejandro Font de Mora Turón, en la seua qualitat de conseller d'Educació, nomenat pel Decret 8/2007, de 28 de juny, del president de la Generalitat, pel qual es nomenen vicepresidents, consellers, secretari i portaveu del Consell (DOCV núm. 5545, de 29 de juny de 2007).   
En virtut del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat i el Decret 118/2007, de 27 de juliol, del Consell, que aprova el Reglament Orgànic i Funcional de la Conselleria d'Educació, la Conselleria d'Educació té atribuïdes les competències en matèria d'educació, li correspon entre altres fixar els continguts curriculars i les activitats a realitzar en els centres educatius, així com aquelles altres que pel seu interés resulten convenients, fora d'estos.  
Les parts es reconeixen recíprocament capacitat legal per a obligar-se, en la qualitat en què intervenen en este acte, i atorgar el present conveni marc de col·laboració, i a este efecte,   
Exposen  
I. Que, a l'empara del protocol general de col·laboració subscrit el 2 de març de 2007 entre el Ministeri d'Educació i Ciència, (hui Ministeri d'Educació) i el Ministeri de Treball i Assumptes Socials (hui Ministeri de Treball i Immigració) per a l'educació en matèria de seguretat social, volen desenrotllar-se per mitjà d'este conveni marc les previsions establides en la clàusula octava del dit protocol referida a la participació d'altres administracions públiques, que faculta el Ministeri de Treball i Immigració i els organismes que en depenen per a subscriure acords i convenis específics amb les comunitats autònomes.  
II. Que, d'altra banda, hui en dia es constata un ampli consens social sobre la relació directa que existix entre l'educació que reben els nostres menors i jóvens i el seu comportament futur com a ciutadans, i que l'escola constituïx, junt amb la família, una institució bàsica per a la integració social, l'adquisició de valors i habilitats socials per a la convivència, els quals prenen com a base l'objectiu de la igualtat d'oportunitats des dels requisits de mèrit i capacitat.  
III. Que, d'acord amb els punts anteriors, ambdós parts compartixen l'objectiu comú de fomentar entre la ciutadania, a partir de l'educació en les seues distintes etapes, el coneixement del nostre Sistema Nacional de la Seguretat Social, entés com un dels pilars del model de protecció social pública a Espanya, junt amb el Sistema Nacional de Salut i el Sistema Nacional de Dependència, objectius estos arreplegats, d'altra banda, en les més significatives normes legals i reglamentàries del nostre ordenament jurídic, així com en la normativa aplicable de la Unió Europea.  
IV. En este sentit, la Llei Orgànica 2/2006, de 3 de maig, d'Educació, establix, entre els principis que han d'inspirar el sistema educatiu, la transmissió i la posada en pràctica de valors que afavorisquen la llibertat personal, la responsabilitat, l'exercici democràtic, la solidaritat i l'observació de l'entorn social i de les necessitats, ocupacions i servicis de la vida en comunitat, així com la defensa de pautes de conducta que induïsquen al rebuig i condemna d'aquelles accions antisocials o, de tota manera, de frau contra la col·lectivitat o l'interés general. Per a això, situa totes estes prioritats en el mateix currículum educatiu, que ha d'incloure, entre altres aspectes, el coneixement i comprensió dels valors en què s'assenten els estats i les societats democràtiques, els seus fonaments, formes d'organitzar-se i funcionament. Així mateix, mereixen particular atenció els drets i els deures reconeguts en les declaracions internacionals, en la Constitució espanyola i en la legislació autonòmica, així com la seua aplicació per les diverses organitzacions que conformen el nostre sistema institucional.   
Esta labor d'aprenentatge, que es desenrotlla des de l'educació infantil i que es concreta a través dels currículums escolars, ha de complementar-se amb la posada en pràctica en els centres escolars d'activitats que permeten millorar el coneixement que els menors i jóvens tenen sobre els valors en què es fonamenta la societat democràtica, les normes i els principis de convivència establits per la Constitució, la valoració dels servicis públics, així com les obligacions de les administracions públiques i dels ciutadans en el seu manteniment, tal com és el cas del sistema públic de la Seguretat Social com un dels pilars de garantia del benestar, el present i el futur, dels individus i les famílies.  
V. Que els centres escolars, pel dilatat període que en la vida dels jóvens suposa la seua formació, constituïx un lloc idoni perquè reben, en una edat decisiva per a establir els conceptes i els patrons de comportament, una adequada educació que incloga l'adquisició de coneixements sobre el vast i complex entramat de drets i obligacions que es contenen en el nostre sistema de Seguretat Social i sobre la responsabilitat social que exigix l'adequat ús dels mecanismes de protecció social establits davant de determinades contingències o situacions de necessitat.  
VI. Que l'organització territorial d'Estat i la distribució de competències en matèria educativa exigixen la implicació activa i coordinada de les distintes administracions: central, autonòmica i local per a l'èxit dels objectius del referit protocol general. La dita implicació, sense perjuí de les competències respectives, ha de respondre als principis de cooperació i col·laboració entre les Administracions públiques que informen el nostre ordenament jurídic, arreplegades en els articles 3 i 4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
VII. D'altra banda, l'educació transcendix l'àmbit de les Administracions públiques i dels components de la comunitat escolar, i afecta el conjunt de la societat. Per això, les Administracions Públiques han de possibilitar i encoratjar la participació de les persones i entitats públiques o privades en la formació en general quan afavorix l'exercici de les llibertats i el respecte als drets de tercers.  
VIII. Que en els pressupostos de l'Institut Nacional de la Seguretat Social, de la Tresoreria General de la Seguretat Social i de l'Institut Social de la Marina, podran contemplar-se els crèdits necessaris per a finançar les activitats informatives i divulgatives que, en aplicació d'este conveni, puguen realitzar els funcionaris de les dites entitats en els centres escolars que resulten seleccionats.  
IX. Que, en virtut d'allò que s'ha exposat, ambdós parts, reconeixent-se capacitat completa i suficient per a intervindre en este acte, procedixen a formalitzar el present conveni de col·laboració, de naturalesa administrativa, d'acord amb el que disposa l'article 4.1.c de la Llei 30/2007, de 30 d'octubre de Contractes del Sector Públic i en l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb les següents:  
Clàusules  
Primera. Objecte  
El present conveni té com a objecte la col·laboració entre l'administració General de l'Estat a través de l'Institut Nacional de la Seguretat Social, la Tresoreria General de la Seguretat Social i l'Institut Social de la Marina i la Generalitat Valenciana a través de la Conselleria d'Educació per a impulsar i promoure accions en l'àmbit escolar que fomenten entre xiquets i jóvens el coneixement del sistema públic de la Seguretat Social i els drets i les obligacions que en matèria de Seguretat Social els correspon conéixer i exercitar com a ciutadans responsables.  
Segona. Fins  
Els fins del present conveni són els següents:  
1. Definir actuacions coordinades en les quals intervinguen les parts implicades amb l'objecte d'aprofundir en el coneixement dels principis democràtics, entenent que la cooperació, la solidaritat, la igualtat i la proporcionalitat són principis rectors que informen el nostre Sistema de Seguretat Social.  
2. Potenciar el coneixement de la Seguretat Social i afavorir l'exercici dels drets que els jóvens poden exercitar a l'incorporar-se al mercat de treball i el compliment de les obligacions derivades de la seua activitat laboral.  
3. Adequar el coneixement de xiquets i jóvens sobre el nostre model de protecció social, d'acord amb l'evolució que està experimentant la societat espanyola, i dels reptes més prioritaris de la qual podem destacar la integració de les persones amb discapacitat i dels ciutadans procedents d'altres països en el mercat laboral.  
4. Promoure activitats educatives que permeten millorar el coneixement de xiquets i jóvens sobre els pilars del sistema de protecció social i la contribució de la Seguretat Social a la vertebració de l'Estat del Benestar.  
Tercera. Actuacions  
Per a aconseguir els dits fins, les entitats firmants podran desenrotllar totes o algunes de les activitats següents:  
· Facilitar trobades periòdiques entre el professorat i els funcionaris de la Seguretat Social per a l'intercanvi de coneixements i experiències professionals i programació d'activitats formatives dirigides específicament al col·lectiu docent.  
· Afavorir fórmules de coneixement de les Institucions de la Seguretat Social per mitjà de visites periòdiques a les instal·lacions de les entitats i organismes del Sistema de la Seguretat Social.  
· Promoure i crear mecanismes estables de comunicació entre la comunitat educativa i els experts en matèria de Seguretat Social i crear sistemes i canals d'informació que orienten els jóvens una vegada finalitzat el cicle educatiu i passen a incorporar-se al mercat de treball.  
· Aportar informació i coneixements pràctics que generen en els escolars actituds, hàbits i valors dirigits a la seua incorporació a la vida activa com a ciutadans responsables.  
· Afavorir la projecció pública d'estes actuacions, així com les iniciatives i bones pràctiques que sorgisquen en els distints àmbits territorials de vigència del present conveni de col·laboració.  
· Qualsevol altra no inclosa en els apartats anteriors, la realització dels quals es considere d'interés i que contribuïsca a perfeccionar els objectius del present conveni de col·laboració.  
Quarta. Àmbit d'aplicació  
El present conveni empara totes les actuacions que en el seu desenrotllament i per al compliment dels seus fins es programen i planifiquen en el territori de la Comunitat Valenciana.  
Amb este fi, a l'inici de la vigència d'este conveni i d'ara en avant amb caràcter anual, coincidint amb l'inici del curs escolar, es constituirà una comissió formada pel director general d'Ordenació i Centres, o la persona en qui delegue, i els directors/es provincials de l'Institut Nacional de la Seguretat Social, de la Tresoreria General de la Seguretat Social i de l'Institut Social de la Marina, que elaboraran i adoptaran per consens el corresponent pla d'actuació que, almenys, detallarà el número i el contingut de les activitats que pretenguen desenrotllar-se, els recursos i els efectius necessaris, per a la seua normal execució, el calendari o cronograma d'actuacions, els centres escolars seleccionats i totes les altres dades i informació que es considere oportú per a facilitar el control i el seguiment de les tasques realitzades.  
Amb esta finalitat, a la conclusió de cada curs escolar, la Comissió de Seguiment del present conveni elaborarà una memòria que analitze i valore les tasques realitzades i la seua corresponent avaluació.  
Quinta. Obligacions  
L'Institut Nacional de la Seguretat Social, la Tresoreria General de la Seguretat Social i l'Institut Social de la Marina es comprometen a realitzar i desenrotllar amb els seus mitjans i recursos respectius aquelles activitats seleccionades de les compreses en la clàusula tercera d'este acord i facilitar als organismes competents de la Conselleria d'Educació tota la informació i documentació que calga per a dur a terme les actuacions objecte del conveni. Per la seua banda, la Conselleria d'Educació, a través dels seus organismes competents, es compromet a col·laborar amb els seus mitjans i recursos en el compliment de les activitats que es programen de mutu acord d'entre les compreses en la clàusula tercera d'este conveni i facilitar anticipadament a les entitats i els organismes de la Seguretat Social la planificació detallada i temporalitzada de les accions que s'han de desenrotllar en l'àmbit provincial i local de la Comunitat Autònoma.  
Sexta. Seguiment i avaluació  
A fi de garantir la coordinació d'actuacions i el seguiment del present conveni, es crearà una comissió de seguiment integrada per les persones que el subscriuen o persones en les que deleguen i per tres membres designats per la Conselleria d'Educació en raó a la seua qualificació i activitat professional. La comissió de seguiment resoldrà els dubtes que puguen plantejar-se sobre interpretació, desplegament i execució d'este conveni.   
La comissió a què es referix el paràgraf anterior es reunirà almenys una vegada amb anterioritat a l'inici de cada curs escolar i una altra a la seua finalització, així com sempre que ho sol·licitara qualsevol de les parts, en un termini no superior a cinc dies hàbils.  
Esta comissió actuarà d'acord amb el que es regula respecte d'això per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; i pel que fa a la forma de constitució i adopció d'acords, al que preveu la disposició addicional primera de la Llei 11/2007, de 22 de juny, d'accés electrònic dels ciutadans als Servicis Públics.  
Sèptima. Normativa d'aplicació  
El present conveni queda exclòs de l'àmbit d'aplicació del Text refós de la Llei 30/2007, de 30 d'octubre, de contractes del sector públic, d'acord amb el que disposa l'art. 4.1.c del dit text legal.  
El contingut i l'execució d'este conveni respectarà la legislació vigent i, en particular, la Llei Orgànica 2/2006, de 3 de maig, d'Educació; la Llei 30 /1992, de 26 de novembre i els Reials Decrets de Traspassos de Competències a la Comunitat Valenciana; tenint com a referent, així mateix, el Protocol General de Col·laboració de 2 de març de 2007 subscrit entre els, llavors, Ministeris d'Educació i Ciència i de Treball i Assumptes Socials.  
Octava. Informació i difusió  
Cada una de les parts deixarà constància de la participació de l'altra part en les accions que realitze per a la informació pública i la difusió de les actuacions acordades en virtut del present conveni, dins del marc establit per la Llei Orgànica 15/1999, de 13 de desembre, de Protecció de dades de caràcter personal.  
Novena. Vigència  
El present conveni entrarà en vigor en el moment de la seua firma i tindrà una duració anual, i s'entendrà prorrogat de forma automàtica si no hi ha denúncia expressa de qualsevol de les parts.  
Una vegada firmat, el present conveni serà publicat en el Boletín Oficial del Estado i en el Diari Oficial de la Comunitat Valenciana.   
I com a prova de conformitat, firmen el present conveni, per septuplicat, en el lloc l lloc i en la data d'encapçalament.  
El secretari d'Estat de la Seguretat Social,  
Octavio J. Granado Martínez  
El conseller d'Educació,  
Alejandro Font de Mora Turón  
El director general de l'Institut Nacional de la Seguretat Social,  
Fidel Ferreras Alonso   
El director general de la Tresoreria General de la Seguretat Social,  
Javier Aibar Bernad  
La directora general de l'Institut Social de la Marina,  
Pilar López-Rioboo Ansorena